Det er svært at sige navnet Le Mans uden at tænke på Tom Kristensen og hurtige biler. Det populære 24-timers løb er da også en stor grund til, at mange besøger﻿ den franske by. Men Le Mans har andet og mere at byde på. Ligesom mange andre europæiske byer er Le Mans en flot blanding af moderne arkitektur og gamle bygninger fra middelalderen. Den gamle bydel ligger højt oppe over den nyere og skal helt bestemt opleves med sine mange velbevarede stenhuse, smalle gader og rolige stemning. Ankommer du i juli eller august, kan du hver aften opleve et imponerende lysshow i gaderne. Længere oppe ligger den flotte Saint Julien-katedral, der blev bygget over flere århundreder, hvilket dens forskellige stilarter afslører. Er du til mere kultur, kan du besøge Tessé-museet og blandt andet få et indblik i oldtidens Egypten. Når alt dette er sagt, er det dog svært at komme uden om byens lange historie med racerløb, og hvis du er bilentusiast, skal du selvfølgelig ikke snydes. Du kan både lægge vejen forbi Musée des 24 Heures du Mans eller få en guidet tur på den berømte bane og lære mere om historien og de mange legender bag løbet.